**אליאנה תדהר** (נולדה ב-24 באוגוסט 1992) היא שחקנית, זמרת, מוזיקאית, מנחה, מדבבת ישראלית.

תדהר ב-2017

ביוגרפיה
--------

תדהר נולדה וגדלה בתל אביב. בן דודה הוא השחקן יובל סגל ודודיה הם השחקנים שמואל סגל ויוסי סגל.

בנעוריה למדה במגמת תיאטרון בגימנסיה העברית "הרצליה". במקביל, למדה נגינה בפסנתר בקונסרבטוריון הישראלי למוזיקה בתל אביב. היא גם הייתה זמרת בלהקת "השכנים של צ'יץ'" ובלהקת צופי תל אביב במסגרתן הופיעה, בין היתר, במחזות זמר בבימוים של ירון כפכפי ואמיר פיי גוטמן.

את שירותה בצה"ל עשתה בלהקה הצבאית "קיטבג".

קריירה
------

בשנת 2011 לוהקה לסדרה "החולמים", בערוץ הילדים של HOT שם שיחקה את דניאלה (דני) רובין ושרה יחד עם תובל שפיר את שיר הנושא של הסדרה. בחנוכה אותה השנה השתתפה בפסטיגל וזכתה במקום הראשון, יחד עם תובל שפיר בשיר "הילדים של העתיד". באותה שנה זכתה יחד איתו בפרס "זוג השנה" בטקס נבחרי הילדים.

בשנת 2012 החלה להשתתף בסדרת ההמשך של "החולמים", "גאליס", בה המשיכה לגלם את דני במשך 7 עונות, עד 2016. בנוסף השתתפה בפסטיגל באותה שנה, שם ביצעה את השיר "אהבה גדולה" וזכתה במקום הראשון. באותה השנה התחילה להופיע במופע החדש שלה: "המופע של אליאנה". בסוף שנת 2012 זכתה בתואר "שחקנית השנה" בטקס נבחרי הילדים.

תדהר בסרט "גאליס - המסע לאסטרה", 2014בשנת 2013 החלה להשתתף בטלנובלה "אניגמה" ב-Yes, שם גילמה את דמותה של העיתונאית שושן שטיגלר. תדהר אף לקחה חלק במופע של גאליס לצד חבריה לסדרה. בשנה זאת יצא לאקרנים הסרט המדובב "היפה והגלדיאטור" שבו דיבבה את לוסילה היפה. בחנוכה באותה שנה השתתפה ב-"X פסטיגל" וזכתה בו במקום הראשון עם השיר "מה זה משנה". בסוף אותה שנה זכתה בתואר "שחקנית השנה" בטקס נבחרי הילדים. ביולי 2013 שיתפה פעולה עם רענן פוגל בדואט "שירת המלאכים".

באוגוסט 2014 שיחקה בסרט הקולנוע "גאליס - המסע לאסטרה", המבוסס על עלילות הסדרה גאליס. באוקטובר 2014 השתתפה במופע השני של סדרת הטלוויזיה גאליס. בסוף אותה השנה זכתה בפעם השלישית ברציפות בתואר "שחקנית השנה" בטקס נבחרי הילדים. באותה שנה גם השתתפה בפעם הרביעית במופע הפסטיגל, וזכתה שוב במקום הראשון עם השיר "בדרך לאור". באותה שנה הנחתה את משדר "גדולים מהחיים" לצד טל מוסרי. תדהר הייתה גם חברה בפאנל של תוכנית הבידור של "רשת" בערוץ 2, "הכל הולך".

באפריל 2015 שיחקה בהצגת הקומית בתיאטרון גבעתיים "נא לכבות טלפונים", לצד גיא עמיר, חנן סביון ונעמי לבוב. בקיץ של אותה שנה, השתתפה, עם רוני דלומי ולי בירן, במופע "לוקחים את הזמן", ובו ביצעו השלושה להיטים של הלהקות כוורת והחיפושיות לצד עיבודים חדשים לקלאסיקות מ"הכבש השישה עשר". באוגוסט אותה השנה, דיבבה את קורטני בסרט "ברבי מלכת הרוקנרול". במקביל, הצטרפה ל"חבורת פורפליי" במסגרת קפה התיאטרון הקאמרי לערבי אלתורים. הקבוצה, אשר רוב חבריה סיימו לימודיהם בסטודיו למשחק ניסן נתיב סניף ירושלים, מופיעה גם בתיאטרון החאן. עוד באותה שנה, בחודש ספטמבר, זכתה בפעם הרביעית ברציפות בתואר "שחקנית השנה" בטקס נבחרי הילדים בערוץ הילדים. בהמשך, לקחה שוב חלק במופע הפסטיגל והצטלמה ל-"גאליס - קונקט", הסרט השני בסדרת סרטי "גאליס" שעלה לאקרנים באפריל 2016.

בהמשך 2016 השתתפה בסרטו של שי כנות "ארבע על ארבע". בנוסף, החלה להשתתף בסדרה "או-בוי", בתור זהר אפלבוים בערוץ הילדים. עוד באותה שנה, הצטלמה לסרט הסטודנטים "פזמון חוזר", שהופק במסגרת לימודים ב"מעלה - בית הספר לטלוויזיה לקולנוע ולאמנויות" בירושלים. עם זאת, השתתפה תדהר בספיישל הטלוויזיוני "התכנית" לצידו של אילן רוזנפלד. כמו כן דיבבה את ברבי בסרט "ברבי: יחידת הריגול". בחנוכה השתתפה, בפעם השישית ברצף, בפסטיגל.

במאי 2017 החלה לשחק בתפקיד ראשי במחזמר "פשוט לאהוב" לצד עוז זהבי בתיאטרון הקאמרי. בספטמבר 2017 זכתה בתואר "שחקנית השנה" בטקס נבחרי הילדים, בפעם השישית ברציפות, ובחג החנוכה באותה שנה, הופיעה שוב בפסטיגל.

תדהר בשנת 2014
בסוף שנת 2017 החלה תדהר לשמש כפרזנטורית של מותג האופנה "דלתא". בנוסף השתתפה בפסטיגל השביעי שלה.

בשנת 2018 שיחקה בתפקיד הראשי בסרט הקולנוע "זכות השתיקה" של הבמאית והמפיקה החרדית דינה פרלשטיין.

ביוני 2018 העלתה מופע משותף עם לי בירן, "אליאנה תדהר ולי בירן שרים הכבש השישה עשר", לרגל ציון 40 שנה ליצירת המופת של יהונתן גפן ויוני רכטר, "הכבש השישה עשר". באותה שנה הופיעה בפעם השמינית בפסטיגל.

ב-2019 שיחקה בסדרת הנוער "פוראבר", אותה כתב אורי גרוס במיוחד לתדהר ובן זוגה בירן. בסדרה היא מגלמת את ד"ר בתיה גילמן. בערוץ TeenNick.

בינואר 2019 תדהר ובירן הוציאו את הדואט "בלעדיך", מתוך הסדרה "Oboy".

ב-2019 החלה להנחות את התוכנית "נינג'ה ישראל ילדים" ששודרה ב"ערוץ הילדים", לצד עודד פז. בסוף אותה שנה השתתפה ב״play פסטיגל״ בתור מיס אלי, ואליאנה אחות של טלי.

באפריל 2020 תדהר ובן זוגה, לי בירן, פרסמו את השיר "לא לבד". באותה השנה הופיעה בפסטיגל העשירי ברציפות שלה ובכך שברה תדהר שיא חדש של עשר הופעות רצופות במופע והגיעה לשוויון הופעות עם טל מוסרי. בכך החזיקה תדהר בתואר "שיאנית הפסטיגל" וזכתה באותה שנה בתואר "מלכת הפסטיגל" במצעד שערכה תחנת הרדיו גלגלצ. כמו כן פסטיגל זה עשה מחווה לעשרות הפסטיגלים בהם השתתפה: חודשו השירים שביצעה במופע וכן השתתפה בקטעים נוספים המזכירים זאת בתפקיד עצמה.

באפריל 2020 תדהר קריינה את התפקיד של אנה פרנק ב"פודקאסט של אנה" על פי יומנה של אנה פרנק, פודקאסט של גלי צה"ל. ביוני 2020 הוציאה את הסינגל הראשון שלה, בשם "ממכר". באפריל 2021 הוציאה את הסינגל השני שלה, בשם "אהבה עיוורת".

בשנת 2021 השתתפה בטלנובלה "בעלת החלומות", בתפקיד שני ורבורג. באותה שנה הופיעה גם בסרטו של אבי נשר, "תמונת הניצחון" בתפקיד עדה. 

באפריל 2022 עלה למסכי הקולנוע הסרט "הסיפור שלנו", בכיכובה של תדהר ושל בעלה לי בירן. באותה שנה השתתפה ב"פסטיגל על פסטיגל" בתור במאית הפסטיגל.

בשנת 2023 היא דיבבה בסרט "הנסיך וסינדרלה". בהמשך השנה הוציאה עם לי בירן את "בשורה טובה" בצל מלחמת חרבות ברזל.

חיים אישיים
-----------

בשנת 2016 החלה במערכת יחסים עם הזמר לי בירן שאותו הכירה בפסטיגל "i פסטיגל". השניים נישאו ב-9 באוגוסט 2021 וב-20 במרץ 2024 נולד בנם הבכור, נבו.

פילמוגרפיה
----------

### קולנוע וטלוויזיה

| שנה | שם הסדרה \ סרט \ תוכנית | דמות | טווח שנים |
| --- | --- | --- | --- |
| 2011 | החולמים | דני (דניאלה) רובין | 2011 |
| 2012 | גאליס | דני (דניאלה) רובין | 2012-2016 |
| 2013 | אניגמה | שושן שטיגלר | 2013-2014 |
| 2014 | גאליס - המסע לאסטרה | טיקה \ דני (דניאלה) רובין | 2014 |
| 2014 | הכל הולך | בתפקיד עצמה | 2014-2016 |
| 2015 | מועדון החנונים | לילי | 2015 |
| 2016 | גאליס - קונקט | דני (דניאלה) רובין | 2016 |
| 2016 | ברבי: יחידת הריגול | ברבי;דיבוב | 2016 |
| 2016 | ארבע על ארבע | ענתה | 2016 |
| 2016 | Oboy | זהר אפלבוים | 2016-2018 |
| 2017 | זכות השתיקה | נטלי | 2017 |
| 2018 | להעיר את הדב | נטע אשל | 2018 |
| 2019 | פוראבר | בתיה גילמן \ בת- אל גדות | 2019 |
| 2019 | נינג'ה ישראל ילדים | בתפקיד עצמה (מנחה) | 2019 |
| 2021 | בעלת החלומות | שני ורבורג | 2021 |
| 2021 | תמונת הניצחון | עדה | 2021 |
| 2021 | שקשוקה | שקשוקה; דיבוב | 2021-2023 |
| 2022 | הסיפור שלנו | אורי גולן | 2022 |

פסטיגל| שם המופע | דמות | שנה |
| --- | --- | --- |
| I פסטיגל | אליאנה | 2011 |
| SPY פסטיגל | סוזי סמארט (מוח) | 2012 |
| X פסטיגל | לילי (יסוד האדמה) | 2013 |
| משחקי הפסטיגל | גלואו | 2014 |
| היי סקול פסטיגל | אליאנה | 2015 |
| היי סקול פסטיגל 2: הגמר הגדול | אליאנה | 2016 |
| סטורי של פסטיגל | אלי | 2017 |
| #FREESTYLE פסטיגל | אליאנה | 2018 |
| #PLAY פסטיגל | מיס אלי \ אליאנה | 2019 |
| #MY פסטיגל | בתפקיד עצמה | 2020 |
| SKY HIGH פסטיגל | אנה מלאכי/מלאכיאנה | 2021 |
| פסטיגל על פסטיגל | אליאנה הבמאית | 2022 |

דיסקוגרפיה
----------

### אלבומים

* 2015: "לוקחים את הזמן"

### סינגלים

* 2020: "ממכר"
* 2021: "אהבה עיוורת"
* 2022: "כמו בסרטים (מתוך הסרט ״הסיפור שלנו״)"

קישורים חיצוניים
----------------

ויקישיתוף מדיה וקבצים בנושא **אליאנה תדהר** בוויקישיתוף
* אליאנה תדהר, ברשת החברתית אינסטגרם
* אליאנה תדהר, ברשת החברתית טיקטוק
* אליאנה תדהר, במיזם "אישים" לתיעוד היצירה הישראלית
* אליאנה תדהר, במסד הנתונים הקולנועיים IMDb (באנגלית)
* אליאנה תדהר, באתר "אידיבי", מאגר הידע העברי לקולנוע ישראלי ועולמי
* אליאנה תדהר, באתר Rotten Tomatoes (באנגלית)
* אליאנה תדהר, במסד הנתונים הקולנועיים KinoPoisk (ברוסית)
* אליאנה תדהר, באתר שירונט
* אליאנה תדהר, באתר אייטונס (באנגלית)
* אליאנה תדהר, באתר ספוטיפיי
* אליאנה תדהר, באתר סאונדקלאוד (באנגלית)
* אליאנה תדהר, באתר Last.fm (באנגלית)
* אליאנה תדהר, באתר דיזר
* אליאנה תדהר, באתר Yandex.Music (ברוסית)
* אליאנה תדהר, באתר Genius
* אליאנה תדהר, באתר טיידל (באנגלית)
* יפעת הללי אברהם, ‏הבוגרת, באתר ‏מאקו‏, 13 ביוני 2013
* שירית טרוינר, אליאנה תדהר: "אני לא עושה דברים פרועים", באתר Xnet‏, 2 בינואר 2014
* ניר וולף, ילדה טובה, באתר ישראל היום, 22 באוגוסט 2014
* הדס בשן, "כולם רוצים חלק ממני", באתר mako‏, 3 בספטמבר 2015
* אתר למנויים בלבד איתי סגל, "אני חושבת שלמדתי הכל על אהבה עכשיו", באתר "ידיעות אחרונות", 10 בדצמבר 2017
* ניר וולף, דוהרת: אליאנה תדהר לא עוצרת, באתר ישראל היום, 30 בדצמבר 2021

הערות שוליים
------------

1. ↑  מי הזוכים הגדולים של "משחקי הפסטיגל"?
2. ↑  יוצרי "עספור" בהצגה קומית ראשונה, באתר ynet, 9 באפריל 2015
3. ↑  מאיה נחום שחל, "פשוט לאהוב": הצגה מתעתעת, באתר כלכליסט, 9 ביולי 2017
4. ↑  קריירה מפוספסת? לי בירן שר "הכבש ה-16" בסטייל מזרחי, באתר וואלה!‏, 12 ביוני 2018
5. ↑  משה אבוטבול, פוראבר: אפשר שליביאנה והסדרה יימשכו לנצח?, באתר פרוגי, 30 בדצמבר 2018
6. ↑  משה אבוטבול, הפתעה: לי בירן ואליאנה תדהר משחררים דואט ללהיט מ"או בוי", באתר פרוגי, 7 בינואר 2019
7. ↑  הפודקאסט של אנה, בערוץ היוטיוב של גלי צה"ל
8. ↑  *אליאנה תדהר ולי בירן - בשורה טובה*, נבדק ב-2023-11-28
9. ↑  יפעת הללי אברהם, ‏סוף סוף: אליאנה תדהר ולי בירן התחתנו, באתר ‏מאקו‏, 9 באוגוסט 2021
10. ↑  ערן סויסה, מזל טוב: אליאנה תדהר ולי בירן הורים, באתר ישראל היום, 21 במרץ 2024

|  |  |  |
| --- | --- | --- |
| **הקודם**: | **פרסי נבחרי השנה של פרוגי - שחקנית ראשית בסדרת נוער** **2016: אליאנה תדהר (גאליס)** | **2017**:**אליאנה תדהר (Oboy)** |

|  |  |  |
| --- | --- | --- |
| **2016**:**אליאנה תדהר (גאליס)** | **פרסי נבחרי השנה של פרוגי - שחקנית ראשית בסדרת נוער** **2017: אליאנה תדהר (Oboy)** | **2018**:**ניב סולטן (אילת)** |

|  |  |  |
| --- | --- | --- |
| **2019**:**אסף גורן** | **פרסי נבחרי השנה של פרוגי - פריצת השנה במוזיקה** **2020: אליאנה תדהר** | **2021**:**שחר טבוך** |

|  |  |  |
| --- | --- | --- |
| **הקודם**:**2016: יהודה לוי ושלומית מלכה2018: יהונתן מרגי ונועה קירל** | **פרסי נבחרי השנה של פרוגי - זוג השנה**  **2017: לי בירן ואליאנה תדהר2019–2021: לי בירן ואליאנה תדהר**  | **הבא**:**2018: יהונתן מרגי ונועה קירל2022: דניאלה וקווין רובין** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007420638605171
* GND: 1277304068
* VIAF: 2821167322921978000005
* WorldCat (עם VIAF): 2821167322921978000005

 |